एक थे साजिद खान. एक हैं साजिद नाडियाडवाला. दोनों जवानी के लंगोटिया यार. एक फिल्म बनाता, दूसरा बनवाता. फिल्म पैसा कमाती, यारी बढ़ती जाती. यारी का रिश्ता दूसरी हाउसफुल तक चला. फिर साजिद ने निर्माता साजिद को हड़काया कि फिल्म बना पैसा मैं तुझे कमा के देता हूं, तू मुझे मुनाफे में हिस्सा दे. व्यापारी निर्माता साजिद समझाते रहे कि निर्देशन के पैसे बढ़ा देता हूं. लेकिन मगरूर साजिद को मालिकाना हक चाहिए था. निर्माता साजिद ने नहीं दिया, निर्देशक साजिद ने निर्माता बदल लिया, यार बदल लिया, और पहले हिम्मतवाला फिर हमशकल्स बनाई. अब वक्त ऐसा है कि निर्देशक साजिद को कोई निर्माता नहीं मिल रहा, वहीं निर्माता साजिद निर्देशक बन ‘किक’ में एक्स-दोस्त साजिद की एक्स-गर्लफ्रेंड जैकलीन फर्नांडिस को भाई की हीरोइन बना लाए हैं. खबर है, वजह सिर्फ साजिद खान को चिढ़ाना है. जिंदगी ऐसी ही है हिम्मतवाले साजिद. कब किस को महंगी हार्डबाउंड किताब बना दे और किस को सस्ता पेपरबैक संस्करण, कह नहीं सकते.